Politiet vil gerne i kontakt med personer, der har været ude at sejle i Peter Madsens ubåd for at fastslå, hvor turene normalt gik hen.

Hvad politiet havde en formodning om søndag, ser de tekniske undersøgelser af ubåden Nautilus nu ud til at slå fast:

- Undersøgelserne bekræfter, at ubådens forlis angiveligt er sket som en bevidst handling, oplyser Københavns Politi i en pressemeddelelse.

Politiet har gennemført undersøgelserne af den forliste ubåd i tæt samarbejde med blandt andet ubådseksperter fra Forsvaret.

Ubåden sank ved Drogden Fyr i Køge Bugt fredag formiddag efter flere timers eftersøgning af fartøjet.

Under en vild redningsaktion blev ubådens ejer, Peter Madsen, hjulpet ind på land.

Han var torsdag aften stævnet ud fra Københavns Havn sammen med den svenske journalist, Kim Wall. Hun er fortsat savnet, og Peter Madsen er sigtet for manddrab på kvinden. Han sidder fængslet i sagen på en begrundet mistanke om uagtsomt manddrab, besluttede dommeren efter grundlovsforhøret.

- Der er sikret en del elektronik fra båden, som nu er sendt til nærmere undersøgelser for derigennem eventuelt at kunne rekonstruere ubådens sejlrute og en tidslinje for sejladsen, skriver Københavns Politi.

De tekniske undersøgelser af ubåden forventes afsluttet senere i dag.

Fortsætter eftersøgning af forsvundet journalist

Imens fortsætter politiet mandag med eftersøgningen af den forsvundne Kim Wall med en luftoperation, hvor Hjemmeværnet bidrager til operationen med fly.

Derudover har Københavns Politi bedt sine svenske kolleger på den anden side af Øresund om hjælp til en eftersøgning af den 30-årige kvinde i svensk farvand.

- Dette sker alene på baggrund af oplysninger om strømforhold i Øresund og Køge Bugt siden torsdag aften, da ubåden sejlede fra København, lyder det fra politiet i pressemeddelelsen.

Politiet vil i den anledning gerne tale med alle personer, der har været på tur med Peter Madsen i ubåden Københavns Politi

Politiet er også ved at indsamle oplysninger om de skibe, der har sejlet gennem Øresund og Køge Bugt i det pågældende døgn, hvor Peter Madsen og Kim Wall har befundet sig på ubåden.

Politiet er særligt interesserede i at høre fra skibe, der har befundet sig i den sydlige del af Øresund og Køge Bugt mellem klokken 21.30 torsdag og frem mod midnat, ligesom skibe omkring Drogden Fyr gerne må henvende sig, hvis de har set ubåden fredag tidlig morgen og formiddag.

Formålet er at klarlægge ubådens sejlrute.

Søger personer, der har været på tur i ubåden

Derudover søger politiet også vidner.

Efterforskningen har nemlig vist, at den varetægtsfængslede Peter Madsen ved flere lejligheder har sejlet interesserede enkeltpersoner på tur med Nautilus.

- Politiet vil i den anledning gerne tale med alle personer, der har været på tur med Peter Madsen i ubåden, for derigennem at kunne fastslå, hvortil disse ture normalt gik og hvorledes de blev gennemført, lyder det fra Københavns Politi.

Ubådsejeren Peter Madsen nægter sig fortsat skyldig i sigtelsen om for at have forvoldt kvindens død.